b"\n_START_ARTICLE_\nChikungunya\n_START_SECTION_\nVector de transmissi\xc3\xb3\n_START_PARAGRAPH_\nEls mosquits obtenen el virus ingerint sang d'un hum\xc3\xa0 infectat. No se sap si el mosquit \xc3\xa9s immediatament contagi\xc3\xb3s o si existeix una fase d'evoluci\xc3\xb3 en el seu cos, per exemple per transmetre l'agent infecci\xc3\xb3s del tub digestiu de l'insecte a les seues gl\xc3\xa0ndules salivars (vegeu mal\xc3\xa0ria). El virus es troba tant en esp\xc3\xa8cies animals salvatges com certa classe de simis, com en els animals dom\xc3\xa8stics.\n_START_SECTION_\nQuadre cl\xc3\xadnic\n_START_PARAGRAPH_\nEls primers s\xc3\xadmptomes se semblen a una crisi de paludisme o de dengue encara que la febre de chikungunya no t\xc3\xa9 res a veure amb aquestes malalties. La malaltia comen\xc3\xa7a amb una forta febre, de vegades superior a 40\xc2\xa0\xc2\xb0C, que dura tres dies. A aquesta febre la segueix un eritema i, durant cinc dies, cruiximent molt dolor\xc3\xb3s a les articulacions. Aquests dolors a les articulacions poden romandre o reapar\xc3\xa8ixer fins uns quants mesos despr\xc3\xa9s de la primera crisi._NEWLINE_S'ha de sospitar pel quadre cl\xc3\xadnic abans mostrat, i en el context epidemiol\xc3\xb3gic de cada pacient que presenti la simptomatologia anteriorment descrita, aix\xc3\xad com altres factors desencadenants del virus, com contacte amb infectats, viatges a zones que hagin declarat l'epid\xc3\xa8mia, viatges a zones end\xc3\xa8miques, contacte directe amb contagiats o hemotransfusions, entre d'altres. El diagn\xc3\xb2stic prec\xc3\xads s'ha de fer per hemoaglutinaci\xc3\xb3 indirecta o amb una prova ELISA.\n_START_SECTION_\nEvoluci\xc3\xb3\n_START_PARAGRAPH_\nLa malaltia s'autolimita en la majoria dels casos, presentant una mortalitat d'un 0,4% en menors d'un any. Tamb\xc3\xa9 augmenta en persones majors amb patologies concomitants. La incubaci\xc3\xb3 de la malaltia en l'hum\xc3\xa0 dura de 4 a 7 dies. La transmissi\xc3\xb3 directa entre humans no est\xc3\xa0 demostrada. La transmissi\xc3\xb3 de la mare al fetus a l'interior de l'\xc3\xbater podria, no obstant aix\xc3\xb2, existir. La febre de chikungunya podria provocar lesions neurol\xc3\xb2giques greus i fins i tot letals en el fetus.\n_START_SECTION_\nTractament\n_START_PARAGRAPH_\nNo existeix tractament curatiu, \xc3\xa9s a dir, que la chikungunya no t\xc3\xa9 cura. Nom\xc3\xa9s s'aplica un tractament exclusivament pal\xc2\xb7liatiu a base de paracetamol que en mitiga els s\xc3\xadmptomes.\n_START_SECTION_\nPrevenci\xc3\xb3\n_START_PARAGRAPH_\nLa principal mesura de prevenci\xc3\xb3 \xc3\xa9s l'eliminaci\xc3\xb3 dels vivers de mosquits vectors: Aedes aegypti i Aedes albopictus.  D'aquesta manera es prevenen a m\xc3\xa9s les altres malalties transmeses per aquestes esp\xc3\xa8cies. \xc3\x89s a dir, s'imposa eliminar tot estancament d'aig\xc3\xbces, tant natural com artificial. La responsabilitat \xc3\xb2bviament incumbeix a les comunitats, per\xc3\xb2 tamb\xc3\xa9 a particulars._NEWLINE_En casos de brots, es necessita incrementar la prevenci\xc3\xb3, evitant la picada dels mosquits transmissors mitjan\xc3\xa7ant posada en pr\xc3\xa0ctica de controls ambientals PEMDS. Els repel\xc2\xb7lents s\xc3\xb3n d'utilitat, respectant les instruccions d'\xc3\xbas, sobretot els que continguin N-Octyl, DEET o permetrina. Es recomana que a les zones amb climes temperats o c\xc3\xa0lids s'usi roba que cobreixi la major part de les superf\xc3\xadcies exposades a picades, i instal\xc2\xb7lar els tenderols i una altra classe de protectors per prevenir l'acc\xc3\xa9s dels mosquits des de finestres i portes, a m\xc3\xa9s de l'\xc3\xbas de mosquiteres tractades o no amb insecticides. En tot cas, s'imposa l'eliminaci\xc3\xb3 de tolls i aig\xc3\xbces estancades, ja que s\xc3\xb3n brou de cultiu per a la reproducci\xc3\xb3 dels mosquits."